RÅDETS FORORDNING (EURATOM) Nr. 2587/1999

af 2. december 1999

om bestemmelse af, hvilke investeringsprojekter der skal meddeles Kommissionen i henhold til artikel 41 i traktaten om oprettelse af Det Europæiske Atomenergifællesskab

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 41, stk. 1,

under henvisning til forslag fra Kommissionen, og

ud fra følgende betragtninger:

(1) For at realisere målene i traktaten skal der gives Kommissionen meddelelse om investeringsprojekter vedrørende nye anlæg samt udskiftninger og ændringer, der falder ind under industrisektorerne i traktatens bilag II, såfremt disse projekter er over en vis størrelse og må forventes at få en direkte indflydelse på produktionen eller produktiviteten under overholdelse af den nukleare sikkerhed;

(2) Kommissionen har ansvaret for i overensstemmelse med traktatens artikel 40 regelmæssigt at offentliggøre programmer af vejledende karakter, at fremme en koordineret udvikling af disse investeringer og at tilkendegive sine synspunkter om dem;

(3) investeringer i hele det nukleare brændselskredsløb, herunder affaldshåndtering og nedlæggelse af anlæg, er grundlæggende forudsætninger for en korrekt og ansvarlig drift af den nukleare industri;

(4) grænseværdierne i forordning nr. 4(1) bør ajourføres og erstattes med nye grænseværdier;

(5) forordning nr. 4 bør ophæves og erstattes med denne forordning -

UDSTEDT FØLGENDE FORORDNING:

Artikel 1

1. Personer og virksomheder, som beskæftiger sig med industriaktiviteter, der er anført i traktatens bilag II, skal inden for tidsfristerne i traktatens artikel 42 give Kommissionen meddelelse om investeringsprojekter, der har til formål:

a) at skabe produktionskapacitet

b) at opretholde produktionskapaciteten, både kvantitativt og kvalitativt

c) direkte at øge produktionskapaciteten

d) direkte at øge produktiviteten

e) at forbedre produktionens kvalitet

f) at oprette anlæg til håndtering af brugt brændsel eller radioaktivt affald, herunder behandling, midlertidig eller endelig oplagring og/eller bortskaffelse,

hvis omkostningerne i forbindelse med de industrielle aktiviteter i kolonne I i tabellen i bilaget overstiger det tilsvarende beløb for nye anlæg i kolonne II i tabellen i bilaget og for udskiftninger og ændringer i kolonne III i tabellen i bilaget.

2. Investeringsprojekter med henblik på nedlæggelse af anlæg meddeles, hvis omkostningerne overstiger det tilsvarende beløb i kolonne III i tabellen i bilaget i form af en erklæring, der kan være begrænset til de væsentligste karakteristika; det er ikke nødvendigt at anvende proceduren i artikel 43 i traktaten.

3. Investeringsprojekter med henblik på nedlæggelse af anlæg meddeles på et frivilligt grundlag, hvis omkostningerne er lavere end grænseværdierne i kolonne III i tabellen i bilaget; det er ikke nødvendigt at anvende proceduren i artikel 43 i traktaten.

4. Projekter vedrørende alle typer nye reaktoranlæg til alle formål og projekter vedrørende udskiftning, ombygning, modernisering eller effektforøgelse af sådanne anlæg meddeles på et frivilligt grundlag i form af en erklæring med oplysning om de væsentligste karakteristika, hvis omkostningerne er lavere end grænseværdierne i tabellen i bilaget; det er ikke nødvendigt at anvende proceduren i artikel 43.

Artikel 2

Ved beregning af omkostningerne i artikel 1 skal der tages hensyn til alle direkte omkostninger i forbindelse med investeringsprojekternes gennemførelse, uanset på hvilket tidspunkt disse omkostninger afholdes.

Artikel 3

Meddelelsen om projekter i henhold til artikel 1, stk. 1, i denne forordning skal udelukkende indeholde de oplysninger, der er nødvendige for drøftelsen i henhold til artikel 43 i traktaten, og især oplysninger om:

a) produkternes eller aktivitetens art og produktions- eller oplagringskapaciteten

b) de samlede omkostninger, som direkte kan henføres til det pågældende projekt

c) projektets forventede varighed

d) udsigterne for anlæggets forsyning og drift.

Artikel 4

Forordning nr. 4 af 15. september 1958, som er vedtaget af Rådet for Det Europæiske Atomenergifællesskab, ophæves.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra tre måneder efter dagen for ikrafttrædelsen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. december 1999.

På Rådets vegne

E. TUOMIOJA

Formand

(1) Forordning nr. 4 om bestemmelse af de investeringsprojekter, som skal meddeles Kommissionen i henhold til artikel 41 i traktaten om oprettelse af Det Europæiske Atomenergifællesskab (EFT 17 af 6.10.1958, s. 417/58).

BILAG

TABEL

>TABELPOSITION>

Noter til tabellen

Fremstilling af nukleart brændsel i alle former (sektor 4) omfatter kemisk behandling og omdannelse af udgangsmaterialer eller specielle fissile materialer.

Processer til fjernelse af fluor fra spildevand efter berigning henhører under sektor 4, 6, 8 og 12.

Anlæg til behandling, oplagring eller bortskaffelse af radioaktivt affald eller brugt brændsel henhører under sektor 12, selv om disse anlæg ikke er beliggende på samme område som et af de nukleare anlæg, der nævnes i bilag II til traktaten om oprettelse af Det Europæiske Atomenergifællesskab.